Perak 'oa lazhet gantañ ? Sur a-walc'h peogwir e oa jalous diouti, hi hag a c'helle mont da bep lec'h. D'ar mare-se e santas Erle e oa poent ober un dra bennak evit e spered, pe neuze  e trofe da sot dizale. Abaoe ur bloaz ha seizh miz dija e oa dalc'het el logell-se abalamour d'e vicher kazetenner pe gentoc'h, abalamour d'e c'hoant stourm a-hed an amzer evit difenn gwirioù Mab-Den. Gwir eo, pennadoù tagus a-enep ar Stad en doa embannet en e gazetenn Frankiz ! hag a veze lennet gant an tri c'hard eus ar boblañs. Met ne ouie ket e vefe kriz a-walc'h ar Stad evit kas tud d'o skrapañ, eñ hag e geneiled. M'en dije gouezet, a-raok sevel ar gazetenn, e c'houzañvjent kement a draoù spontus... en dije skrivet pennadoù ken flemmus memestra, a soñjas Erle goude ur prantadig a breder. Ar spontusañ evit kazetennerien evelto e oa ne c'hellent skivañ nemet traoù didalvez peogwir e veze lennet o holl lizhiri gant an diwallerien. Postet e vezent goude e broioù all.